Broj: 711-I-1316-P-219-17/19-15-12

Zagreb, 17. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 27. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.),, u daljnjem tekstu: ZSSI), **na temelju neanonimne prijave podnesene protiv dužnosnika Hrvoja Runtića, zastupnika u Hrvatskom saboru**, na 50. sjednici, održanoj 17. svibnja 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Hrvoja Runtića, zastupnika u Hrvatskom saboru, zbog moguće povrede članka 8. i 9. ZSSI-a, koja proizlazi iz nesklada između prijavljene imovine iz izvješća o imovinskom stanju dužnosnika podnesenog 13. studenog 2016.g. povodom stupanja na navedenu dužnost i 31. prosinca 2018.g. povodom promjene te stanja imovine kako proizlazi iz podataka pribavljenih od nadležnih tijela.**
2. **Poziva se dužnosnik Hrvoje Runtić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Povjerenstvo je na 14. sjednici održanoj 15. lipnja 2019. g. pokrenulo postupak za odlučivanje o sukobu interesa protiv dužnosnika Hrvoja Runtića zbog moguće povrede članka 8. i 9. ZSSI-a, koja proizlazi iz nesklada između prijavljene imovine iz izvješća o imovinskom stanju dužnosnika podnesenog 13. studenog 2016.g. i stanja imovine kako proizlazi iz podataka pribavljenih od nadležnih tijela.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog Zakona, stoga je i Hrvoje Runtić, povodom obnašanja dužnosti zastupnika u 9. sazivu Hrvatskog sabora, obvezan postupati sukladno odredbama ZSSI-a. Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je 3. svibnja 2017.g. zaprimilo neanonimnu prijavu o mogućem sukobu interesa dužnosnika Hrvoja Runtića, zastupnika u Hrvatskom saboru. U predmetnoj prijavi se u bitnome navodi da dužnosnik Hrvoje Runtić u podnesenom izvješću o imovinskom stanju nije naveo svoje kreditne obveze, kao ni obveze svoje životne partnerice ………….. Podnositelj prijave nadalje pojašnjava da iz objavljenih novinskih članaka proizlazi da ………….. ima porezni dug od 275.555,00 kn te da je pravomoćnom presudom Županijskog suda u Zadru osuđena na povrat pozajmice od 50.000,00 kn. Također, dužnosnik Hrvoje Runtić i ……………, prema navodima iz prijave, bili su nositelji stambenog kredita koji je otplatila politička stranka MOST nezavisnih lista.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 2. istog članka dužnosnici su obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Povjerenstvo je povodom podnesene prijave izvršilo uvid u izvješće o imovinskom stanju koje je dužnosnik Hrvoje Runtić podnio 13. studenog 2016.g. povodom stupanja na dužnost zastupnika u Hrvatskom saboru te utvrdilo da je navedeni dužnosnik u dijelu podataka o obvezama naveo da obveze ne postoje.

U pogledu dijela prijave koji se odnosi na dugovanje dužnosnikove supruge na temelju presude Županijskog suda u Zadru, Povjerenstvo je od navedenog suda zatražilo dostavu sporne presude. Na zahtjev Povjerenstva, Županijski sud u Zadru dostavio je presudu poslovni broj: 16 Gž-2357/10-2 od 31. kolovoza 2012.g. kojom se odbija žalba dužnosnikove supruge kao neosnovana i potvrđuje se presuda Općinskog suda u Zadru, broj: P-5353/09 od 25. svibnja 2010.g. Navedenom prvostupanjskom presudom nalaže se dužnosnikovoj supruzi da tužitelju – fizičkoj osobi isplati iznos od 40.000,00 kn sa zakonskom zateznom kamatom tekućom od 2. svibnja 2007.g. Povjerenstvo će zatražiti očitovanje od privatnog tužitelja u čiju korist je donesena predmetna presuda je li i kada predmetni dug podmiren te, ovisno o dobivenim podacima dalje utvrditi je li dužnosnik i to dugovanje bio obvezan navesti u izvješću o imovinskom stanju.

Na zahtjev Povjerenstva od 20. kolovoza 2018. Općinski sud u Zadru dostavio je Povjerenstvu prijedlog i rješenje o ovrsi u predmetu poslovni broj Ovr-3406/12 od 26. studenog 2012. protiv dužnosnikove supruge kao ovršenice, radi naplate novčane tražbine temeljem presude; kao i rješenje istog poslovnog broja od 15. veljače 2017. kojim je utvrđeno da je na mjesto ovrhovoditelja na temelju ugovora o ustupanju potraživanja od 14. veljače 2017. stupila druga osoba.

U postupku redovite provjere podataka iz podnesenog izvješća o imovinskom stanju dužnosnika Hrvoja Runtića, Povjerenstvo je od Financijske agencije zatražilo podatke o dugu dužnosnikove supruge prema fizičkoj osobi.

Na zahtjev Povjerenstva od 25. rujna 2018. Financijska agencija je dostavila očitovanje u kojem se navodi da na dan 28. rujna 2018.g. ukupni dug obveznice ……………………… prema fizičkoj osobi u predmetu Ovr-3406/2012 iznosi 82.325,40 kn, od čega se iznos od 75.300,07 kn odnosi na glavnicu, a 19.212,15 kn na kamate, uzimajući u obzir da je ukupno zaplijenjeni iznos 12.186,82 kn.

 S obzirom da je usporedbom podataka iz podnesenog izvješća o imovinskom stanju i podataka prikupljenih od nadležnih sudova, utvrđen nesklad između prijavljenih i prikupljenih podataka, Povjerenstvo je, na temelju članka 26. ZSSI-a, Zaključkom broj: 711-I-624-P-219-17/19-14-12 od 19. ožujka 2019.g. pozvalo dužnosnika Hrvoja Runtića da se očituje o utvrđenom neskladu te da očitovanju priloži odgovarajuću dokumentaciju i dokaze potrebne za usklađivanje prijavljene imovine s imovinom utvrđenom u postupku redovite provjere.

Dužnosnik se na predmetni Zaključak nije očitovao, ali se 16. svibnja 2019. telefonskim pozivom Povjerenstvu obratio očitujući se na Zaključak od 19. ožujka 2019. Dužnosnik je istaknuo da je u svom Izvješću o imovinskom stanju od 31. prosinca 2018. naveo svu svoju imovinu, a da ono što Povjerenstvo traži da on navede kao svoju imovinu, odnosno imovinu svog bračnog druga, nije njegova imovina, već imovina vjerovnika, sukladno odredbama Zakona o obveznim odnosima. Nadalje je naveo da Povjerenstvo pogrešno smatra predmetni dug, dugom fizičke osobe, u ovom slučaju dužnosnikove supruge, obzirom da je to zapravo dug obrta jer je nastao poslovanjem obrta. Tvrdi da su se tijekom godina on i njegova supruga trudili održati poslovanje obrta, vlastitu egzistenciju i egzistenciju zaposlenika, ali da im to u konačnici nije uspjelo, ne njihovom krivnjom, nego uslijed nefunkcioniranja državnih institucija. Dužnosnik je na kraju istaknuo da su podaci kojima raspolaže Povjerenstvo netočni, budući da se dug u međuvremenu smanjio, odnosno da je dio duga otpisan uslijed zastare.

Slijedom svega navedenog, Povjerenstvo je na temelju članka 27. ZSSI-a pokrenulo postupak protiv dužnosnika zbog moguće povrede odredbi iz članka 8. i 9. navedenog Zakona.

Poziva se dužnosnik Hrvoje Runtić da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja ove odluke, te da Povjerenstvu dostavi relevantnu dokumentaciju s kojom raspolaže.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Hrvoje Runtić, elektroničkom dostavom

2. Podnositelju prijave, osobno

3. Objava na internetskoj stranici Povjerenstva

4. Pismohrana